D-LDC หมอฟันเหงือกบวม
ดูท่าอาการเหงือกบวมของสองหุ้นหมอฟัน บริษัท เดนทัล คอร์ปอเรชั่น จำกัด (มหาชน) หรือ D และบริษัท แอลดีซี เด็นทัล จำกัด (มหาชน) หรือ LDC จะรักษาให้หายยากซะแล้ว..!
18 ส.ค. 2562

สำนักข่าวรัชดา
ดูท่าอาการเหงือกบวมของสองหุ้นหมอฟัน บริษัท เดนทัล คอร์ปอเรชั่น จำกัด (มหาชน) หรือ D และบริษัท แอลดีซี เด็นทัล จำกัด (มหาชน) หรือ LDC จะรักษาให้หายยากซะแล้ว..!
ไม่ต่างจากงบไตรมาส 2/62 ที่ยังคงดูไม่จืด…ไร้วี่แววที่จะทำให้นักลงทุนกลับมามีรอยยิ้มโชว์ฟันสวย ๆ ให้ได้เห็นกัน
โดย D แม้ไม่ถึงขั้นขาดทุน แต่ถ้าดูผลประกอบการย้อนหลังจะเห็นว่า รายได้และกำไรลดลงอย่างมีนัยสำคัญ…
ปี 2560 มีกำไรสุทธิ 46 ล้านบาท จากรายได้รวม 468 ล้านบาท ปี 2561 มีกำไรสุทธิ 33 ล้านบาท จากรายได้รวม 652 ล้านบาท
ล่าสุดไตรมาส 2/62 มีกำไรสุทธิ 4 ล้านบาท ลดลง 58% จากช่วงเดียวกันของปีก่อนที่มีกำไรสุทธิ 10 ล้านบาท และมีรายได้จากการขายและการให้บริการ 201 ล้านบาท เพิ่มขึ้น 58% จากช่วงเดียวกันของปีก่อนที่มีรายได้จากการขายและการให้บริการ 127 ล้านบาท
ขณะที่กำไรขั้นต้นถือว่าทำได้ดี อยู่ที่ 57 ล้านบาท เพิ่มขึ้น 28% จากช่วงเดียวกันของปีก่อนที่ 45 ล้านบาท
แต่ก็ยังไม่ดีพอที่จะมาชดเชยกับต้นทุนขายและต้นทุนการให้บริการที่เพิ่มขึ้น 75% มาอยู่ที่ 143 ล้านบาท จากช่วงเดียวกันของปีก่อน 81 ล้านบาท
ส่งผลให้งวด 6 เดือนแรกปี 2562 กำไรสุทธิเหลือแค่ 8 ล้านบาท จากรายได้รวม 404 ล้านบาท ลดลง 62% จากช่วงเดียวกันของปีก่อนที่มีกำไรสุทธิ 21 ล้านบาท
ทำให้สถานการณ์ไม่น่าไว้วางใจ เกรงว่าปีนี้ D จะพลิกมาขาดทุนเอาได้….
ฟาก LDC อาการเหงือกบวมยังเรื้อรั้ง…เพราะขาดทุนต่อเนื่องทุกปี
ปี 2558 ขาดทุน 30 ล้านบาท จากรายได้รวม 318 ล้านบาท ปี 2559 ขาดทุนเพิ่มเป็น 82 ล้านบาท จากรายได้รวม 350 ล้านบาท ปี 2560 ขาดทุน 60 ล้านบาท จากรายได้รวม 402 ล้านบาท และปี 2561 ขาดทุน 38 ล้านบาท จากรายได้รวม 484 ล้านบาท
ขณะที่ไตรมาส 2/62 ทำผลงานได้ดีขึ้น ขาดทุนลดลงมาอยู่ที่ 2 ล้านบาท หรือลดลง 49.81% จากช่วงเดียวกันของปีก่อนขาดทุน 5 ล้านบาท และมีรายได้จากการบริการ 134 ล้านบาท เพิ่มขึ้น 14.33% จากช่วงเดียวกันของปีก่อนที่มีรายได้จากการบริการ 117 ล้านบาท
โดยมีกำไรขั้นต้น 13 ล้านบาท เพิ่มขึ้น 40.62% จากช่วงเดียวกันของปีก่อน 9 ล้านบาท
แต่ยังไม่สามารถพลิกกลับมามีกำไรได้…
ทำให้งวด 6 เดือนแรกปี 2562 ยังขาดทุนอยู่ที่ 10 ล้านบาท จากรายได้รวม 258 ล้านบาท ลดลง 49.55% จากช่วงเดียวกันของปีก่อนที่ขาดทุน 20 ล้านบาท
จึงต้องลุ้นกันว่า ปีนี้ LDC จะสะกดคำว่ากำไรได้หรือไม่ ??
น่าเป็นห่วงว่า อาการเหงือกบวมของทั้งสองบริษัท…ใครจะรักษาให้หายได้ก่อนกัน
หรือจำเป็นต้องถอนฟันทิ้งไปเลย…
…อิ อิ อิ…